**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo práce“) ako ústredný orgán štátnej správy pre pracovnoprávne vzťahy a sociálne poistenie predkladá na rokovanie vlády Slovenskej republiky návrh poslancov Národnej rady Slovenskej republiky Jaroslava Karahutu a Jozefa Lukáča na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 852).

Ministerstvo práce k predloženému návrhu zákona uvádza:

**Všeobecne**

Účelom návrhu zákona je zjednodušenie zamestnávania a zníženie mzdových nákladov zamestnávateľa v súvislosti so zamestnávaním pracovníkov vykonávajúcich vymedzené sezónne práce v sektore poľnohospodárstva a cestovného ruchu. Zámerom legislatívnej úpravy je riešenie problematickej situácie poľnohospodárov a poskytovateľov služieb v cestovnom ruchu, ktorá spočíva v náhlom nedostatku pracovníkov počas obdobia zvýšenej potreby v oblasti ľudských zdrojov a ktorá je vyvolaná charakterom sezónnosti niektorých druhov prác. Za týmto účelom sa navrhuje zaviesť v Zákonníku práce poddruh dohody o pracovnej činnosti – dohodu o pracovnej činnosti na výkon sezónnej práce s maximálnym rozsahom 520 hodín v kalendárnom roku. Zároveň sa navrhuje ustanoviť, aby priemerný týždenný pracovný čas pri tejto dohode za obdobie najviac štyroch mesiacov nepresiahol 40 hodín.

V súvislosti s návrhom ustanoviť v Zákonníku práce dohodu o pracovnej činnosti na výkon sezónnej práce sa v zákone č. 461/2003 Z. z. o sociálnom poistení v znení neskorších predpisov navrhuje, aby fyzická osoba v právnom vzťahu založenom uvedenou dohodou bola zamestnancom na účely nemocenského poistenia, dôchodkového poistenia a poistenia v nezamestnanosti, a to bez ohľadu na to, či uvedená dohoda zakladá fyzickej osobe právo na pravidelný mesačný príjem alebo nepravidelný príjem zo závislej činnosti podľa § 5 ods. 1 písm. a) až h) a m) zákona č. 595/2003 Z. z. o dani z príjmov v znení neskorších predpisov. Týmto sa zabezpečí zníženie administratívnej záťaže zamestnávateľa pri prihlasovaní a odhlasovaní zamestnanca v právnom vzťahu založenom dohodou o pracovnej činnosti na výkon sezónnej práce.

V sociálnom poistení sa zároveň navrhuje nová odvodová odpočítateľná položka, a to pri sezónnej práci, na účely určenia vymeriavacieho základu na platenie poistného na starobné poistenie a poistného na poistenie v nezamestnanosti v sume 50 % priemernej mesačnej mzdy v hospodárstve Slovenskej republiky spred dvoch rokov. To znamená, že vymeriavací základ zamestnanca v právnom vzťahu na základe dohody o pracovnej činnosti na výkon sezónnej práce, ako aj vymeriavací základ jeho zamestnávateľa, sa bude znižovať o odvodovú odpočítateľnú položku na platenie poistného na starobné poistenie a poistného na poistenie v nezamestnanosti. Vymeriavací základ na platenie poistného na nemocenské poistenie a na invalidné poistenie zamestnanca v právnom vzťahu na základe uvedenej dohody, a v prípade jeho zamestnávateľa aj vymeriavací základ na platenie poistného na úrazové poistenie, poistného na garančné poistenie a poistného do rezervného fondu solidarity, sa o odvodovú odpočítateľnú položku znižovať nebude.

Ďalej sa navrhuje, že ak zamestnanec z dohody o pracovnej činnosti na výkon sezónnej práce dosiahne mesačný príjem na určenie vymeriavacieho základu v sume rovnej alebo nižšej, ako je odvodová odpočítateľná položka, doba trvania tejto dohody nebude na účely dávok starobného poistenia obdobím dôchodkového poistenia. Na účely dávok invalidného poistenia sa táto doba bude zohľadňovať ako obdobie dôchodkového poistenia.

Súčasne sa navrhuje, že ak poistenec získa vyšší vymeriavací základ, ako je odvodová odpočítateľná položka, doba trvania dohody o pracovnej činnosti na výkon sezónnej práce bude obdobím dôchodkového poistenia tak na účely starobného poistenia, ako aj invalidného poistenia. Na účely dávok starobného poistenia však bude vymeriavací základ poistenca nižší, ako na účely dávok invalidného poistenia.

**Stanovisko**

Ministerstvo práce vníma potrebu zatraktívnenia zárobkovej činnosti súvisiacej s vymedzenými sezónnymi prácami v sektore poľnohospodárstva a v sektore cestovného ruchu.

Predkladatelia svoj návrh vopred prerokovali s ministerstvom práce. Predkladatelia návrhu predložili aj štúdiu, ktorá poukazuje na riešenie sezónneho zamestnávania v rámci štátov Európskej únie. Analýzu právnej úpravy sezónneho zamestnávania vo vybraných štátoch vypracovalo aj ministerstvo práce. Vo viacerých štátoch Európskej únie je regulácia sezónneho zamestnávania súčasťou regulácie pracovného pomeru na dobu určitú. Niektoré štáty majú osobitnú úpravu pre sezónne práce (Poľská republika má osobitný zákon, ktorý komplexne rieši odvody aj činnosť v poľnohospodárstve).

V rámci rokovaní s predkladateľmi ministerstvo práce zdôraznilo, že Slovenská republika je viazaná právom Európskej únie v oblasti pracovného práva, v ktorom príslušné smernice Európskej únie vymedzujú mantinely, v ktorých sa Slovenská republika môže pohybovať, pokiaľ ide o reguláciu odchýlok v jednotlivých oblastiach z dôvodu osobitnej povahy činnosti. Ministerstvo práce tiež poukázalo na riziká, s ktorými sa možno stretnúť pri existujúcej právnej úprave dohôd o prácach vykonávaných mimo pracovného pomeru, t. j. aj so snahami o obídenie zamestnávania na pracovný pomer z dôvodu, že pri zamestnávaní na základe dohôd je zamestnávateľ viazaný len časťou pracovnoprávnych noriem.

Ministerstvo práce sa stotožňuje s predkladateľmi, že v prípade príležitostných prác, ktoré majú dočasný charakter a predstavujú iba privyrobenie si zamestnanca (napr. pri zbere úrody), nie je nevyhnutne potrebné regulovať ich v takom rozsahu ako práce, ktoré sa vykonávajú dlhodobo a vo väčšom rozsahu. Na tento účel slúži aj v súčasnosti inštitút dohôd o prácach vykonávaných mimo pracovného pomeru. Podľa súčasného stavu možno dohodu o pracovnej činnosti uzatvoriť najviac na 10 hodín týždenne, čo predstavuje štvrtinu maximálneho rozsahu pracovného času zamestnanca v pracovnom pomere (§ 85 ods. 5 Zákonníka práce). Navrhovaný maximálny rozsah 520 hodín v kalendárnom roku pre dohodu o pracovnej činnosti na výkon sezónnej práce rovnako predstavuje štvrtinu ročného rozsahu pracovného času zamestnanca v pracovnom pomere.

V praxi možno identifikovať situácie, napr. nárazové práce (zber úrody a pod.), ktoré vyžadujú výkon pracovnej činnosti iba počas niekoľkých dní (napr. sobota, nedeľa), čo predstavuje príležitostnú prácu a ide o malý rozsah práce (napr. 2 x 12 hodín). Pri takýchto prácach nie je možné využiť súčasné inštitúty pracovného práva - dohoda o pracovnej činnosti je obmedzená na 10 hodín týždenne, dohoda o vykonaní práce musí byť uzatvorená na prácu vymedzenú výsledkom (ide de facto o pracovnoprávnu zmluvu o dielo) a použitie pracovného pomeru je vzhľadom na nízky rozsah predpokladanej práce neúčelné. Dá sa preto súhlasiť s tým, že v prípade niektorých prác je vhodné umožniť väčší rozsah práce v jednotlivých týždňoch pri súčasnom obmedzení celkového rozsahu vykonanej práce.

Aby navrhovaná právna úprava v štruktúre Zákonníka práce z pohľadu Ústavy Slovenskej republiky, práva Európskej únie a záväzkov vyplývajúcich z dohovorov Medzinárodnej organizácie práce mohla obstáť, je potrebné venovať pozornosť nasledovným skutočnostiam:

V ďalšom procese prerokovania návrhu zákona nesmie dôjsť k odklonu od navrhovaných parametrov:

* k zvýšeniu navrhovaného maximálneho rozsahu dohody o pracovnej činnosti na výkon sezónnej práce 520 hodín v kalendárnom roku. Zvýšenie maximálneho rozsahu napr. až na 1000 hodín by predstavovalo rozsah práce zodpovedajúci 50 % úväzku z pracovného pomeru na 40 hodinový týždenný pracovný čas, čo nepochybne nepredstavuje príležitostnú práca a nie je daný objektívny dôvod, pre ktorý by mal byť zamestnanec (fakticky na polovičný úväzok) vyňatý z celého radu práv zaručených Zákonníkom práce (možno sa domnievať, že by išlo o rozpor so zákazom diskriminácie zamestnancov na čiastočný úväzok, ktorú zakazuje doložka 4 prílohy k smernici Rady 97/81/ES týkajúcej sa rámcovej dohody o práci na kratší pracovný čas, ktorú uzavreli UNICE, CEEP a ETUC),
* k skráteniu obdobia posudzovania maximálneho rozsahu vykonanej práce z kalendárneho roka na kratšie časové obdobie. Takéto skrátenie by mohlo znamenať, že zamestnanec v rámci sezónnych prác by v konečnom dôsledku vykonával prácu nad rozsah 40 hodín týždenne,
* k rozšíreniu navrhovanej úpravy aj na iné ako sezónne práce. Prípadné rozširovanie okruhu prác o ďalšie práce v celom rade odvetví by umožnilo efektívne obchádzať ustanovenia § 48 Zákonníka práce o pracovnom pomere na určitú dobu (možno sa domnievať, že by išlo o rozpor s doložkou 5 prílohy smernice Rady 1999/70/ES z 28. júna 1999 o rámcovej dohode o práci na dobu určitú, ktorú uzavreli ETUC, UNICE a CEEP) a za istých okolností aj ustanovenia o pracovnom pomere na neurčitý čas.

Uvedený odklon od navrhovaných parametrov by viedol k zbaveniu práv zamestnancov pri celom rade inštitútov v oblasti pracovného času - doby odpočinku, dovolenky, skončenia pracovného pomeru, atď., ktoré sú regulované právom Európskej únie a dohovormi Medzinárodnej organizácii práce, ktorými je Slovenská republika viazaná. Vybočenie z rámca práva Európskej únie by mohlo viesť ku konaniu Európskej komisie voči Slovenskej republike vo veci nesúladu práva Slovenskej republiky s právom Európskej únie a k prípadnej žalobe na Súdnom dvore Európskej únie na Slovenskú republiku (pričom Slovenská republika už má skúsenosti s konaniami Európskej komisie pre nesúlad, napr. vo vzťahu k § 48 Zákonníka práce – výnimky pri pracovnom pomere na určitú dobu nad rámec smernice Európskej únie; Slovenská republika vtedy právnu úpravu zmenila, aby sa vyhla konaniu pred Súdnym dvorom Európskej únie).

Predkladatelia v doložke vybraných vplyvov uvádzajú negatívny vplyv na rozpočet verejnej správy a pozitívne vplyvy na podnikateľské prostredie a pozitívne sociálne vplyvy. Negatívny vplyv na rozpočet verejnej správy je očakávaný z dôvodu poklesu príjmov z poistného na sociálne poistenie a predpokladá sa v sume cca 2,5 mil. eur v roku 2022; cca 3,9 mil. eur v roku 2023 a cca 4,1 mil. eur v roku 2024. Vychádza sa z predpokladu, že návrhom zákona bude pozitívne dotknutých cca 17 000 poistencov.

Ministerstvo práce prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní. V rámci pripomienkového konania boli uplatnené tieto zásadné pripomienky:

**K čl. I (novela Zákonníka práce)**

**Asociácia priemyselných zväzov a dopravy** navrhuje:

1. V čl. I bode 2 v § 228a ods. 1 písmeno b) zmeniť nasledovne:

„b) 520 hodín v kalendárnom roku, ak ide o výkon sezónneho zamestnania;X) na tieto účely sa dohoda o pracovnej činnosti označuje ako dohoda o pracovnej činnosti na výkon sezónnej práce.“.

„X) Vyhláška Ministerstva práce, sociálnych vecí a rodiny SR č. 190/2017 Z. z.“.

1. V § 228a doplniť nový odsek 6, ktorý znie:

„(6) Sezónne zamestnanie na účely tohto zákona je činnosť, ktorej vykonávanie sa každý rok opakuje a nepresahuje 8 mesiacov v kalendárnom roku a je viazané na určité obdobie roka opakujúcou sa udalosťou alebo opakujúcim sa sledom udalostí spojených so sezónnymi podmienkami, počas ktorých sa vyžaduje podstatne vyšší objem práce. Zoznam odvetví sezónnych zamestnaní ustanovuje všeobecne záväzný právny predpis, ktorý vydá ministerstvo.X)“.

„X) Vyhláška Ministerstva práce, sociálnych vecí a rodiny SR č. 190/2017 Z. z.“.

1. V čl. I vypustiť bod 5.
2. Alternatívne k predchádzajúcim pripomienkam navrhuje v čl. I bode 5 prílohu č. 1b doplniť písmenom c), ktoré znie:

„c) v stavebných prácach pri 1. údržbe, opravách, stavebných úpravách stavebných konštrukcií, technických systémov a budov, 2. udržiavacích prácach, modernizácií, rozširovaní a obnove stavebných konštrukcií, technických systémov a budov, 3. odborných činnostiach, ktorými sa realizuje stavba zo stavebných výrobkov, 4. montážnych prácach, pri ktorých sa do stavby trvale a pevne zabudovávajú stavebné výrobky, 5. montážnych prácach, pri ktorých sa zo stavby vynímajú stavebné výrobky, 6. montážnych prácach, pri ktorých sa stavba pripája na verejné dopravné a technické vybavenie územia.“.

**Asociácia zamestnávateľských zväzov a združení SR a Slovenská poľnohospodárska a potravinárska komora** navrhujú:

1. V čl. I bode 5 v prílohe č. 1b písm. a) zaradiť medzi sezónne práce aj činnosti v potravinárstve pri pestovaní, zbere, skladovaní, triedení, spracovaní, expedícii, práce pri kastrácii osivovej kukurice a pestovanie rastlinného materiálu určeného na rozmnožovanie všetkých uvedených bodov.
2. V čl. I bode 2 v § 228a ods. 1 písm. b) navýšiť rozsah pracovnej činnosti na základe dohody o pracovnej činnosti na najviac 40 hodín týždenne a 1040 hodín v kalendárnom roku, ak ide o výkon sezónnej práce podľa prílohy č. 1b.
3. V čl. I bode 3 v § 228a ods. 2 písm. b) počítať priemerný týždenný pracovný čas, ktorý nesmie presiahnuť 40 hodín týždenne za dobu trvania dohody, najviac však za osem mesiacov.
4. Rozšíriť okruh sezónnych pracovníkov o študentov.

**Klub 500** navrhuje:

1. V čl. I bode 5 v prílohe č. 1b písm. a) doplniť bod 8, ktorý znie: „8. obilnín.“.
2. V čl. I bode 5 v prílohe č. 1b písm. b) za bod 5 vložiť nový bod 6, ktorý znie: „6. prevádzke golfových ihrísk,“.

**Potravinárska komora Slovenska** navrhuje v čl. I bode 5 doplniť prílohu č. 1b o prevádzkovateľov potravinárskych podnikov realizujúcich výrobu potravín.

Stanovisko ministerstva práce

Ministerstvo práce uvedené pripomienky neakceptuje. Prekladateľmi návrhu zákona prezentovaná predstava v rámci odborných rokovaní ako aj pri tvorbe návrhu zákona vychádza z toho, že aplikácia inštitútu sezónnych prác je potrebná najmä v oblasti poľnohospodárstva pri pestovaní a zbere úrody a v oblasti cestovného ruchu a že ide o úzky okruh zamestnancov počítaný rádovo v niekoľkých tisícoch. Na základe toho príloha č. 1b vymedzuje okruh prác, na ktoré možno dohodu o pracovnej činnosti na výkon sezónnej práce uzatvoriť. Rozsah práce bol v zmysle koncepcie dohôd ako inštitútu, ktorým sa na rozdiel od pracovného pomeru pokrývajú príležitostné práce, obmedzený na 520 hodín ročne (t. j. dohoda o pracovnej činnosti 10 hodín týždenne x 52 týždňov = 520 hodín ročne). To predstavuje 25 % plného úväzku na pracovný pomer pri 40 hodín týždenne (40 hodín x 52 týždňov = 2080 hodín ročne).

Akceptácia rozšírenia okruhu sezónnych prác by znamenala, že podstatná časť zamestnancov by sa mohla dostať pod režim sezónnej práce (mohli by počas celého roka pracovať na dohodu o pracovnej činnosti na výkon sezónnej práce, napr. 6 mesiacov v hoteli + 6 mesiacov na stavbe). Rovnako zvýšenie rozsahu možnej práce z 520 hodín na 1040 hodín ročne by zásadne rozšírilo celkový rozsah práce, ktorá sa vykoná na tento druh dohody, a kde by sa aplikovali osobitné pravidlá v oblasti sociálnych odvodov.

Prijatím pripomienok, by sa stratil pôvodný zámer návrhu zákona – zjednodušenie pravidiel pri príležitostnej práci v rámci sezónneho zamestnávania. Napríklad poľnohospodárske družstvo potrebuje na zber úrody výpomoc cez víkend (2 dni x 10 hodín). Zamestnanec nemôže podľa súčasného právneho stavu uzatvoriť dohodu o pracovnej činnosti, keďže je obmedzená na 10 hodín týždenne. Uzatvorenie pracovnej zmluvy by bolo neúčelné a neefektívne a navyše zberač si pravdepodobne sám určí rozsah práce, ktorú vykoná, a pracovné tempo, keďže odmena bude naviazaná aj na výkon (rozsah zozbieranej úrody). Obdobne tento záver možno aplikovať na celý rad výpomocných prác.

K návrhu na rozšírenie okruhu sezónnych pracovníkov o študentov ministerstvo práce uvádza, že predložený návrh zákona nebráni tomu, aby osoba so štatútom študenta uzatvorila dohodu o pracovnej činnosti na výkon sezónnej práce.

**K čl. II (novela zákona č. 461/2003 Z. z. o sociálnom poistení v znení neskorších predpisov)**

**Ministerstvo financií Slovenskej republiky**

1. V nadväznosti na identifikovanie negatívneho vplyvu na rozpočet verejnej správy Ministerstvo financií Slovenskej republiky žiada v predkladacej správe v stanovisku predkladateľa materiálu do medzirezortného pripomienkového konania v súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov uviesť aj návrh na riešenie úbytku príjmov v príslušných rozpočtových rokoch. Zároveň podotýka, že rozpočet verejnej správy na roky 2022 až 2024 nepočíta s vplyvom predloženého návrhu zákona.

Stanovisko ministerstva práce

Úbytok príjmov v základnom fonde starobného poistenia a v základnom fonde poistenia v nezamestnanosti vyvolaný navrhovanou právnou úpravou a nedostatok finančných prostriedkov v základných fondoch na dávky, na úhradu ktorých sú určené, možno vykryť použitím finančných prostriedkov rezervného fondu solidarity, finančných prostriedkov základných fondov, ktoré vykazujú prebytky a finančných prostriedkov štátneho rozpočtu.

1. Žiada návrh zákona prepracovať tak, aby nebola podpora zamestnávania realizovaná cez znižovanie nákladov zamestnávateľov na úkor zamestnancov. Návrh zákona počíta so znížením nákladov zamestnávateľov neplatením poistného do Sociálnej poisťovne za určitých podmienok. Takáto forma pomoci pri sezónnych prácach môže byť na jednej strane prospešná, na druhej strane však nie je možné predpokladať relevantné zvýšenie ponuky na trhu práce. Súčasne považuje predložený návrh zákona za nepriame dotovanie vybraných podnikateľských subjektov znižovaním ich nákladov na zamestnávanie, a to na úkor zamestnancov. Sezónne práce sa vo väčšej miere viažu s nízko kvalifikovanými zamestnancami, ktorí by nemali byť ukrátení o dôchodkové poistenie, čo spôsobí nižšie, resp. žiadne dôchodky v budúcnosti pri mierne vyššej mzde v súčasnosti. Pri poistení v nezamestnanosti je možné, že zamestnanci odkázaní na sezónne práce vo významnej miere nemajú z tohto poistenia úžitok, keďže po strate zamestnania nespĺňajú podmienky na získanie nároku na dávku v nezamestnanosti. Ak je toto dôvod na zrušenie povinnosti platiť poistné zo strany zamestnávateľa, je potrebné uvedené aj podložiť.

**Sociálna poisťovňa**

1. Podľa predloženého návrhu, ak zamestnanec z dohody o pracovnej činnosti na výkon sezónnej práce (ďalej len „dohoda“) dosiahne mesačný príjem na určenie vymeriavacieho základu v sume rovnej alebo nižšej ako je odvodová odpočítateľná položka, doba trvania dohody nebude na účely dávok zo starobného poistenia obdobím dôchodkového poistenia. Na účely dávok z invalidného poistenia sa táto doba bude zohľadňovať ako obdobie dôchodkového poistenia. Súčasne sa navrhuje, že ak poistenec získa vyšší vymeriavací základ ako je odvodová odpočítateľná položka, doba trvania dohody bude obdobím dôchodkového poistenia tak na účely starobného poistenia, ako aj invalidného poistenia. Na účely dávok zo starobného poistenia však bude vymeriavací základ poistenca nižší, ako na účely dávok z invalidného poistenia. Podľa dôvodovej správy je účelom navrhovanej právnej úpravy „zjednodušenie zamestnávania a zníženie mzdových nákladov zamestnávateľa v súvislosti so zamestnávaním pracovníkov vykonávajúcich vymedzené sezónne práce.“. Navrhnutý spôsob dosiahnutia tohto účelu však môže mať za následok zásah do ústavného práva na primerané hmotné zabezpečenie v starobe. Dohodu podľa predloženého návrhu možno uzatvoriť najviac na osem mesiacov, pričom jej rozsah môže byť až 520 hodín v kalendárnom roku. Je dôvodné predpokladať, že osoby vykonávajúce prácu na takúto dohodu nebudú zároveň povinne dôchodkovo poistené z výkonu iného zamestnania, teda vzniká riziko, že po dosiahnutí dôchodkového veku nesplnia podmienky nároku na starobný dôchodok, z dôvodu nezískania potrebného obdobia dôchodkového poistenia alebo budú mať nižšie dôchodkové dávky zo starobného poistenia. Naproti tomu na účely dávok z invalidného poistenia, teda realizácie ústavného práva na primerané hmotné zabezpečenie pri nespôsobilosti na prácu (ako aj strate živiteľa), sa postavenie poistencov nezmení, teda vznikne nerovnaké postavenie poistencov v závislosti od druhu priznávanej dávky. Obsahom návrhu novely zákona nie je odôvodnenie skutočnosti, z akého dôvodu sa zavedením nového typu dohody delí dôchodkové poistenie práve pre tento typ dohody, keďže doposiaľ platná úprava zákona o sociálnom poistení upravuje dôchodkové poistenie ako celok pre všetky typy pracovných pomerov. Z pohľadu právnej istoty je ťažko akceptovateľné, aby na jednej strane osoba spadala do osobného rozsahu dôchodkového poistenia, avšak na strane druhej nezískala obdobie dôchodkového poistenia na účely starobného poistenia. Existencia dôchodkového poistenia totiž vylučuje možné dôchodkové poistenie z niektorých iných dôvodov uvedených v § 15 zákona č. 461/2003 Z. z. o sociálnom poistení v znení neskorších predpisov. Navrhovaná právna úprava z vyššie uvedených dôvodov môže byť vyhodnotená ako nesúladná s čl. 12 ods. 1, čl. 13 ods. 3 a čl. 39 ods. 1 Ústavy Slovenskej republiky. Navrhujeme upraviť dôchodkové poistenie, ako aj invalidné poistenie zamestnancov, rovnakým spôsobom. Uvedená pripomienka je zásadná.

Stanovisko ministerstva práce

K naplneniu cieľa predloženého návrhu zákona, ktorým je zjednodušenie zamestnávania a zníženie mzdových nákladov zamestnávateľa v súvislosti so zamestnávaním pracovníkov vykonávajúcich vymedzené sezónne práce v sektore poľnohospodárstva a cestovného ruchu, má dôjsť prostredníctvom výnimky z platenia poistného na starobné poistenie a poistenie v nezamestnanosti formou odvodovej odpočítateľnej položky pri výkone sezónnej práce. Ustanovením takejto výnimky dochádza k založeniu nerovnakého postavenia v prístupe k právu na primerané hmotné zabezpečenie v starobe a pri nespôsobilosti na prácu (čl. 39 ods. 1 Ústavy Slovenskej republiky).

Ministerstvo práce v tejto súvislosti uvádza, že rozsiahla judikatúra Ústavného súdu Slovenskej republiky nepovažuje nerovnaké postavenie osôb v prístupe k niektorému z uvedených sociálnych práv za automaticky ústavne nekonformné. Zákonodarca disponuje širokou dispozičnou právomocou pri stanovení podmienok, ktoré je pre vznik subjektívneho práva vyplývajúceho z ústavnej garancie potrebné splniť. Pri ustanovovaní uvedených podmienok, ktorých dôsledkom je založenie nerovnakého postavenia, však musí sledovať legitímny cieľ a použiť pritom primerané prostriedky.

Legitimita vyššie uvedeného cieľa deklarovaného v dôvodovej správe predloženého návrhu zákona je podľa názoru ministerstva zrejmá. Naopak zvolené prostriedky a ich primeranosť, najmä vo vzťahu k jednotlivým druhom poistení, ktorých sa má navrhovaná výnimka týkať, predkladateľ neodôvodňuje testom proporcionality.

Práve odôvodnenosť zvolených prostriedkov na dosiahnutie sledovaného cieľa a ich primeranosť je taktiež kľúčovou otázkou pri posudzovaní porušenia princípu zákazu diskriminácie, pretože vylučuje existenciu a použitie iných vhodnejších a menej tvrdých prostriedkov.

K navrhovanej výnimke ako prostriedku na dosiahnutie sledovaného cieľa by mal štát pristúpiť v krajnom prípade (ultima ratio), keď nie je možné nájsť iné primerané prostriedky a to vzhľadom na to, že systém výnimiek na jednej strane vedie ku kreovaniu samostatného subsystému sociálneho poistenia a na strane druhej znižuje mieru zabezpečenia dotknutých osôb vo vybraných sociálnych situáciách.

1. Sociálna poisťovňa žiada, aby zákon nadobudol účinnosť 1. januára 2023 z dôvodu, že jeho implementácia do aplikačnej praxe si vyžaduje minimálne osem mesiacov. Implementácia legislatívnej zmeny k dňu navrhovanej účinnosti návrhu zákona je nerealizovateľná, vzhľadom na to, že navrhované zmeny si vyžadujú úpravy vo viacerých informačných systémoch, na zapracovanie a overenie ktorých je potrebný dostatočný časový priestor.

Stanovisko ministerstva práce

Vzhľadom na to, že návrh zákona v čl. II upravuje problematiku odvodov na sociálne poistenie, ministerstvo práce poukazuje na § 5a zákona č. 400/2015 Z. z. o tvorbe právnych predpisov a o Zbierke zákonov Slovenskej republiky, podľa ktorého, ak ide o návrh zákona, ktorý upravuje dane alebo odvody, je potrebné navrhnúť deň nadobudnutia účinnosti tohto zákona na 1. január, pričom je potrebné navrhnúť primeranú legisvakanciu.

V týchto súvislostiach ministerstvo práce odporúča posunutie účinnosti návrhu zákona na 1. január 2023.

**Asociácia zamestnávatelských zväzov a združení Slovenskej republiky a Slovenská poľnohospodárska a potravinárska komora**

Zhodne požadujú zvýšenie sumy odvodovej odpočítateľnej položky pri sezónnej práci z navrhovaných 50 % priemernej mesačnej mzdy v hospodárstve Slovenskej republiky spred dvoch rokov na 100 % priemernej mesačnej mzdy v hospodárstve Slovenskej republiky spred dvoch rokov.

Stanovisko ministerstva práce

Navrhovaným zvýšením sumy odvodovej odpočítateľnej položky pri sezónnej práci by došlo k zvýšeniu poklesu príjmov z poistného na sociálne poistenie o cca 0,6 mil. eur v roku 2022, cca 0,9 mil. eur v roku 2023, cca 0,9 mil. eur v roku 2024 a cca 1,0 mil. eur v roku 2025.

Ministerstvo práce zároveň upozorňuje, že na rokovanie Národnej rady Slovenskej republiky je zaradený aj vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 760) s navrhovanou delenou účinnosťou od 1. apríla 2022 a pri vybraných ustanoveniach od 1. januára 2023 a 1. januára 2024. Prerokovanie tohto vládneho návrhu zákona v treťom čítaní bolo presunuté na marcovú schôdzu NR SR, čo pravdepodobne bude vyžadovať aj posun účinnosti na neskorší dátum, ako je navrhovaná účinnosť vybraných ustanovení poslaneckého návrhu (15. apríl 2022). Z uvedeného dôvodu bude potrebné po schválení vládneho návrhu zákona (tlač 760) aj so zohľadnením novo navrhnutej účinnosti vládneho návrhu zákona (tlač 760) vykonať v predloženom poslaneckom návrhu úpravy v rozsahu uvedenom v **bode B**. V prípade posunu účinnosti poslaneckého návrhu na 1. januára 2023, bude potrebné vykonať úpravy v rozsahu uvedenom v **bode A**.

1. Úpravy, ktoré je potrebné vykonať pri zmene účinnosti poslaneckého návrhu na 1. januára 2023.
2. V čl. II sa vypúšťa body 2, 4, 6 až 9, 11, 12, 15, 17, 19 a 21.

Nasledujúce novelizačné body sa primerane prečíslujú.

1. V čl. II bod 10 znie:

„10. V § 60 ods. 5 sa na konci pripája táto veta: „Obdobie dôchodkového poistenia zamestnanca podľa § 4b na účely starobného poistenia nie je obdobie, v ktorom bol povinne dôchodkovo poistený a nemal vymeriavací základ na platenie poistného na starobné poistenie z dôvodu uplatnenia odvodovej odpočítateľnej položky z príjmu plynúceho z dohody o pracovnej činnosti na výkon sezónnej práce (ďalej len „odvodová odpočítateľná položka pri sezónnej práci“).“.“.

1. V čl. IV sa vypúšťajú slová „15. apríla 2022 okrem čl. II bodov 5, 7, 10, 12, 14, 18 a 20 až 22, ktoré nadobúdajú účinnosť“.
2. Úpravy, ktoré je potrebné vykonať pri zachovaní delenej účinnosti poslaneckého návrhu 15. apríla 2022 a 1. januára 2023.
3. V čl. II bode 2 sa slová „písm. a), § 139 ods. 1 tretej vete, § 139c ods. 1 a § 143 ods. 1 tretej vete“ nahrádzajú slovami „písm. a)“.
4. V čl. II sa vypúšťa bod 7.

Nasledujúce novelizačné body sa primerane prečíslujú, čo sa premietne aj do článku o účinnosti.

1. V čl. II bod 9 znie:

„9. V § 60 ods. 6 sa vypúšťajú slová „podľa § 4 ods. 2 prvej vety“ a na konci sa bodka nahrádza bodkočiarkou a pripájajú sa tieto slová: „to neplatí pre obdobie podľa § 140 ods. 1 a 2 a § 255 ods. 1.“.“.

1. V čl. II sa za bod 9 vkladá bod 10, ktorý znie:

„10. V § 60 ods. 6 sa na konci pripája táto veta: „Obdobie dôchodkového poistenia zamestnanca podľa § 4b na účely starobného poistenia nie je obdobie, v ktorom bol povinne dôchodkovo poistený a nemal vymeriavací základ na platenie poistného na starobné poistenie z dôvodu uplatnenia odvodovej odpočítateľnej položky z príjmu plynúceho z dohody o pracovnej činnosti na výkon sezónnej práce (ďalej len „odvodová odpočítateľná položka pri sezónnej práci“).“.“.

Nasledujúce novelizačné body sa primerane prečíslujú, čo sa premietne aj do článku o účinnosti.

Tento novelizačný bod nadobúda účinnosť 15. apríla 2022, čo sa premietne do článku o účinnosti.

1. V čl. II sa vypúšťa bod 10.

Nasledujúce novelizačné body sa primerane prečíslujú, čo sa premietne aj do článku o účinnosti.

1. V čl. II bod 11 znie:

„11. V § 104 ods. 4 sa na konci pripája táto veta: „Do obdobia poistenia v nezamestnanosti na nárok na dávku v nezamestnanosti sa nezapočítava aj obdobie poistenia v nezamestnanosti, počas ktorého zamestnanec nemal vymeriavací základ na platenie poistného na poistenie v nezamestnanosti; to neplatí pre obdobie podľa § 104a a § 140 ods. 1 a 2.“.“.

1. V čl. II sa vypúšťa bod 12.

Nasledujúce novelizačné body sa primerane prečíslujú, čo sa premietne aj do článku o účinnosti.

1. V čl. II sa za bod 13 vkladá bod 14, ktorý znie:

„14. V § 138 ods. 1 sa na konci pripája táto veta: „Vymeriavací základ zamestnanca v právnom vzťahu na základe dohody o pracovnej činnosti na výkon sezónnej práce sa znižuje o odvodovú odpočítateľnú položku pri sezónnej práci.“.“.

Nasledujúce novelizačné body sa primerane prečíslujú, čo sa premietne aj do článku o účinnosti.

Tento novelizačný bod nadobúda účinnosť 1. januára 2023, čo sa premietne do článku o účinnosti.

1. V čl. II sa vypúšťa bod 21.

Nasledujúce novelizačné body sa primerane prečíslujú, čo sa premietne aj do článku o účinnosti.

**Záver**

Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť s návrhom poslancov Národnej rady Slovenskej republiky Jaroslava Karahutu a Jozefa Lukáča na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 852) **súhlas po zapracovaní pripomienok uvedených v predkladacej správe**.